《寄居河西食荞麦歌》
清代·徐庭翼

荞麦荞麦生成速，凉风播去霜飞熟。开花结子一何易，为饱凶荒人饿腹。

庚申四月干戈扰，全家九口奔沙岛。归来冷露滴枯秧，万里西风飘奥草。

踉跄来就老农商，及时荞麦莫徬徨。千钱一斗买渡江，三升一亩布忙忙。

连宵甘露下高秋，密密银花开满畴。黑黍枝枝压倒头，刈来不亚稻粱收。

磨成洁白粉如玉，饔飧朝夕何颦蹙。老娘莞尔笑颜开，吾媳能炊无米粥。

齑里花团光泽美，盐摊焦饼脆香齿。儿童雀跃闹喧哗，争叫爷娘不胜喜。

分甘击缶发浩歌，人生乱世本凶多。既逢小丑免网罗，饥饿幸未填沟河。

歌罢仰天风萧萧，妻孥破涕聊解嘲。一番情事话清宵，把笔挑灯记美荞。

作者简介：北湖居士，字受祺，别号素庵，布衣，道光时人，著有慎余斋吟稿一卷，今选五十首。慎余斋吟稿，三十一年由紫云文社印行，洛阳纸贵，争为文坛所赞赏。